Jabarkan Peraturan rasmi dari Uno (permainan) dalam bahasa melayu

Satu dek kad Uno terdiri daripada empat sama bunga mengikut warna, iaitu merah, hijau, biru dan kuning. Setiap sama bunga ini terdiri daripada kad bernombor 0 hingga 9, serta 3 helai kad khas, iaitu "skip" (langkau), "draw two" (cabut dua kad), dan "reverse" (pusing balik). Juga terdapat dua lagi kad khas berwarna hitam iaitu "wild" (kad bebas) dan "wild draw four" (cabut empat kad). Setiap kad bernombor dan tindakan dalam setiap sama bunga ini ada dua salinan, kecuali kad 0 yanc cuma satu salinan. Terdapat empat helai kad "wild" dan empat helai kad "wild draw four", maka terdapat 108 helai kad kesemuanya. Asalnya, cuma kad 6 bertanda garis bawah agar dibezakan dari kad 9 yang tak bertanda; kini kedua-dua kad 6 dan 9 ditanda garis bawah agar lagi mudah dibezakan.

Sebelum bermain, seorang pembahagi (dealer) harus dipilih dengan setiap pemain mencabut kad. Pemain yang mencabut kad yang paling tinggi nilainya dipilih menjadi pembahagi. Pemilihan ini hanya menerima kad bernombor, yang selebihnya disimpan balik dalam dek.

Selepas memilih pembahaginya, tujuh helai kad diedarkan kepada setiap pemain, dan kad teratas dari simpanan didedahkan sebagai asas timbunan. Jika kad itu merupakan kad khas (iaitu skip, draw two, reverse, atau wild), maka dianggap bahawa pembahagi memainkan kad itu dan melakukan tindakannya. Jika kad wild draw four didedahkan pula, maka kad itu disimpan balik dalam dek dan sehelai lagi kad dicabut. Permainan bermula dengan pemain di sebelah kiri pembahagi, oleh itu para pemain mengambil giliran mengikut arah jam (melainkan dikenakan kad reverse).

Dalam setiap giliran, seorang pemain boleh memainkan kad yang memadani warna atau angka/pangkat kad yang terdedah, atau memainkan kad wild atau wild draw four. Sekiranya seseorang pemain tiada kad yang betul, maka dia perlu mencabut kad teratas dari simpanan, sama ada memainkannya atau menyimpan dalam tangannya. Jika pemain itu sahaja tidak mahu meletakkan kad (walaupun ada padanan dengan kad terdedah), sebaliknya mencabut kad baru maka penalti tidak dikenakan. Selepas kad diletakkan atau dicabut, giliran diberi kepada pemain seterusnya mengikut arah jam, atau melawan arah jam sekiranya kad reverse dikenakan. Sekiranya tiada kad lagi dalam simpanan, maka kad timbunan dikocok dan diterbalikkan untuk mengitar semula kad simpanan.

Setelah cuma tinggal sehelai kad, pemain perlu menyebut "uno" untuk mengingatkan pemain lain. Pusingan tamat setelah seorang pemain menghabiskan semua kadnya.

Selepas seorang pemain menghabiskan kadnya, pemain-pemain lain mengira markah mengikut jumlah nilai kad-kad dalam tangan mereka. Kad bernombor mengikut nilai muka (adakalanya kad 0 dikira sebagai 10 markah), kad khas (skip, reverse, draw two) bernilai 20 markah, dan kad wild pula 50 markah. Pemain pertama yang kehabisan kad itu meraih markah dari kad-kad yang tinggal dalam genggaman lawannya. Pemain pertama yang mencapai takat markah yang tertentu (500 mengikut peraturan rasmi) dikira sebagai pemenang.